text: Midtbyen i Kolding skal overvåges
  06 marts 2014 kl. 12.43
  Overvågningskameraer skal opklare hærværk og vold i Kolding.
  Snart bliver det nemmere at afsløre, hvem opfører sig voldeligt i nattelivet. Byrådet har nemlig besluttet, at midtbyen i Kolding skal overvåges.
  Kameraerne er mobile og vil blive flyttet hver weekend afhængigt af, hvor der opstår mest ballade under byturen.
  - Jeg kan af gode grunde ikke oplyse, præcis hvor kameraerne bliver sat op, men det bliver i gågademiljøet og i nærheden af diskotekerne, fortæller kommunens risikokoordinator René Bondo Hoffmann til TV SYD.
  Også hos byens diskoteker er der glæde over det nye overvågningssystem:
  - Vi oplever desværre ind i mellem personer, der ikke kan finde ud af spillereglerne i nattelivet. Vi håber, at systemet vil kunne give vores gæster i Kolding en mere tryg og endnu bedre oplevelse, siger Tino Jørgensen, der er næstformand for Kolding Hotelvært- og Restauratørforening og bestyrer af Crazy Daisy.
  Kameraerne kan optage billeder både dag og nat. Optagelserne sendes til Kolding Kommunes vagtcentral, hvor optagelserne lagres. Som udgangspunkt følger personalet på vagtcentralen ikke med i optagelserne, men ved særlige arrangementer vil vagter kigge med på livebillederne.
  Kameraerne bliver sat op i løbet af de næste 14 dage.
  